**ELŐTERJESZTÉS**

**A Jogi és Társadalmi Kapcsolatok Bizottsága 2017. szeptemberi ülésére**

**Javaslat a Szombathely, Thököly u. 20. szám alatti ingatlanra vonatkozó vagyonkezelési szerződés tervezet jóváhagyására**

Magyarország Kormánya 1038/2016.(II.10.) Korm. határozatában döntött a Modern Városok Program keretében Magyarország Kormánya és a megyei jogú városok önkormányzatai között első ütemben kötött együttműködési megállapodásokkal összefüggő intézkedésekről. E határozat mellékletében felsorolt feladatok között szerepelt Schrammel Imre életművének méltó helyen történő elhelyezése is. Az életmű elhelyezésére önkormányzatunk a Szombathely, Thököly Imre utca 20. szám alatti ingatlanra tett javaslatot.

A Kormány a 1737/2016.(XII.13.) Korm. határozatában 273.000 e forintot biztosított Schrammel Imre életművének szombathelyi elhelyezéséhez. A Nemzeti Fejlesztési Minisztérium tájékoztatta önkormányzatunkat hogy a 6357 hrsz-ú, „kivett épület, udvar, műemlék” megnevezésű ingatlan megvásárlását a Magyar Állam nevében tulajdonosi joggyakorlóként eljárni jogosult Magyar Nemzeti Vagyonkezelő Zrt. valósítja meg. Az ingatlan megvásárlása megtörtént, a Magyar Állam tulajdonjoga a 40413/2/2017.06.16. számú határozattal az ingatlan tulajdoni lapjára bejegyzésre került. Az MNV Zrt. előkészítette a vagyonkezelési szerződést, amely szerint a vagyonkezelői jogot Szombathely Megyei Jogú Város Önkormányzata szerzi meg közfeladat ellátásra tekintettel ingyenesen. Az életmű gondozásával összefüggő közfeladat Magyarország helyi önkormányzatairól szóló 2011. évi CLXXXIX. tv. 13. § (1) bekezdés 7. pontjában rögzített kulturális szolgáltatás, különösen a nyilvános könyvtári ellátás biztosítása, filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása.

A vagyonkezelési szerződés főbb elemei még az alábbiak:

* A vagyonkezelési szerződés 4.1. pontja rögzíti, hogy a vagyonkezelő a közfeladatot az általa alapított Savaria Megyei Hatókörű Városi Múzeum, mint költségvetési szerv útján látja el az ingatlanban.
* A vagyonkezelői jog kiterjed az ingatlan-nyilvántartásról szóló 1997. évi CLXI. törvény (a továbbiakban: Inytv.) az ingatlan-nyilvántartási térképen fel nem tüntetett, de természetben az Ingatlanon álló, a jelen Szerződés aláírásakor már meglévő épületekre és építményekre, valamint a vagyonkezelői jog fennállása alatt a Vagyonkezelő által létrehozott és a Magyar Állam tulajdonába került épületekre, építményekre is, kiterjed továbbá mindazon vagyonelemre, amely a vagyonkezelésében lévő vagyonból bármely módon – így különösen kitermelés, bontás, megosztás útján – újonnan jön létre, feltéve hogy az újonnan létrejövő vagyonelem és a vagyonkezelő vagyonkezelésében lévő vagyonelem tulajdonosa megegyezik, valamint arra a vagyonelemre is, – ideértve a tartozékot és az alkotórészt is – amely a vagyonkezelői jogviszony fennállása alatt válik a vagyon részévé.
* A Szerződés határozatlan időre jön létre.
* A Vagyonkezelő bontási munka elvégzéséhez, valamint harmadik személy beruházásai esetén – az elsőfokú építési hatóság felé irányuló engedély iránti kérelem benyújtása, valamint amennyiben az elvégzendő munka nem hatósági engedély köteles, a munkálatok megkezdése előtt legalább 30 (harminc) nappal megelőzően – köteles az MNV Zrt. előzetes, írásbeli engedélyét kérni.
* Szerződő Felek kifejezetten megállapodnak abban, hogy a Ptk. ráépítésre, hozzáépítésre és beépítésre vonatkozó szabályai alkalmazásának akkor sincs helye, ha a Vagyonkezelő által felépítendő építmények értéke az Ingatlan elemeinek értékét lényegesen meghaladja.
* Amennyiben Vagyonkezelő az Ingatlan bármely elemét bérbe vagy bármilyen más jogcímen, a Közfeladat ellátása céljából más használatába, illetve üzemeltetésbe kívánja adni (a továbbiakban együttesen: Hasznosítás), a Hasznosítási megállapodás megkötéséhez nem köteles beszerezni az MNV Zrt. előzetes, írásbeli engedélyét. A Vagyonkezelő a Hasznosítási megállapodást az Nvtv., a Vtv., a Vhr. és az egyéb vonatkozó jogszabályok és a jelen Szerződés rendelkezéseinek megfelelően köteles megkötni
* A Vagyonkezelő a közfeladattól eltérő, vagy a közfeladat ellátásához szükséges mértéken felüli hasznosítás esetén azt kizárólag vagyonkezelési díjfizetési kötelezettség előírása mellett valósíthatja meg.
* A vagyonkezelési szerződés 10. pontja szerint az MNV Zrt. a vagyonkezelőt terhelő kötelezettségek teljesítésére késedelmi kötbért, mint szerződést biztosító mellékkötelezettséget kötötte ki.

A vagyonkezelési szerződés tervezetét az előterjesztéshez mellékelem. Az MNV Zrt. részéről a vagyonkezelési szerződésben lehetséges még némi módosítás. Amennyiben a módosítások a szerződés lényeges elemeit nem érintik, javaslom, hogy a Közgyűlés hatalmazzon fel annak aláírására.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2017. szeptember 8.**

**/: Dr. Puskás Tivadar :/**

**Határozati javaslat**

**…./2017. (IX.12.) JTKB határozat**

A Jogi és Társadalmi Kapcsolatok Bizottság javasolja a Közgyűlésnek, hogy a Magyar Állam mint tulajdonos képviseletében eljáró Magyar Nemzeti Vagyonkezelő Zrt-vel a Szombathely, Thököly u. 20. szám alatti, 6357 hrsz-ú, „kivett épület, udvar, műemlék” megnevezésű ingatlanra kötendő vagyonkezelési szerződés tervezetét jóváhagyja. A Bizottság javasolja a Közgyűlésnek, hogy hatalmazza fel a polgármestert az MNV Zrt. által véglegesített vagyonkezelési szerződést aláírja, amennyiben az esetleges módosítások a szerződés lényeges elemeit nem érintik.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: azonnal